Aase D. Madsen (DF), 1998-11-03:
Jeg vil gerne sige ministeren tak for den redegørelse, ministeren har givet Folketinget om det nordiske samarbejde.
I Dansk Folkeparti anerkender vi betydningen af et stærkt kulturelt, sprogligt og praktisk samarbejde mellem de nordiske lande, og vi ønsker på linje med flertallet i Folketinget, at det nordiske samarbejde derfor skal være stabilt og godt.
Norden bør på grund af sin geografiske og historiske placering kunne udøve formidlerens rolle mellem Øst og Vest.
Et nordisk brobygningsarbejde mellem Øst-, Central- og Vesteuropa vil kunne få stor betydning for hele verdensdelen.
Ikke mindst i forholdet til de baltiske lande har Norden spillet og spiller en stor rolle, og denne indsats bør fortsættes.
Ministerens redegørelse rummer mange positive elementer,
eksempelvis inden for kultur, undervisning og forskning
Således er Odin-projektet, det elektroniske netværk, der via Internet og World Wide Web knytter elever og lærere sammen i Norden, meget spændende.
Det er inden for dette samarbejde vigtigt at lægge vægt på den fælles nordiske sprogforståelse, og jeg er enig med ministeren, når ministeren fremhæver vigtigheden af, at unge fra de forskellige nordiske lande fortsat kommunikerer på de nordiske sprog og ikke behøver, som det desværre ofte er tilfældet, at slå over i engelsk for at kunne forstå hinanden.
Det nordiske samarbejde bliver i de kommende år endnu mere spændende i forbindelse med etableringen af Øresundsforbindelsen, og Dansk Folkeparti ser frem til, at dette sjællandsk-skånske projekt gennemføres til gavn for folkene på begge sider af Sundet.
Dansk Folkeparti mener, at selve det praktiske arbejde med at få Øresundsregionen til at fungere halter noget bagefter, og de mange problemer er udmærket beskrevet i Berlingske Tidendes artikel i dag med overskriften »Regelkaos i Øresundsregionen«. Beklageligvis har man i Nordisk Ministerråd besluttet
at sætte indsatsen mod fremmedhad og racisme på dagsordenen.
For deres egne penge skal de nordiske borgeres holdning til flygtninge og indvandrere korrigeres i overensstemmelse med regeringens opfattelse. Dansk Folkeparti går naturligvis stærkt imod racisme og racister, men det er helt marginale grupper, der her er tale om.
I et demokratisk samfund kan det, der så smukt kaldes den rette opfattelse, altid diskuteres, men det er under ingen omstændigheder noget, hverken staten eller Nordisk Råd skal blande sig i.
Det er ikke første gang, man fra myndighedernes side direkte går efter borgernes holdninger på dette område, og dette skal så måske forstås på den måde, at man har indset, at i de nordiske befolkninger er der slet ikke forståelse for den førte udlændingepolitik.
Journalister og mediefolk skal bearbejdes.
Der skal laves skrivekonkurrencer for unge.
Der skal skabes uddannelsesprojekter for ungdomsledere, og der skal arrangeres stribevis af kampagner, som skal propagandere for det multietniske samfund.
En statslig meningsbearbejdelse af befolkningen opgav man først for nylig i Østeuropa.
Det er ikke acceptabelt, hvis de frie nordiske lande skal tvinges ind på den vej. Dansk Folkeparti modsætter sig alle forsøg på at ensrette meninger og lægge låg på den frie demokratiske debat og opfordrer ministeren til på Nordisk Råds møde i Oslo at afvise planerne.